	
	
	



Å leve sammen – og å være uenige
Mål for læringsaktivitetene:
Elevene skal øve på å:
· uttrykke meninger på en respektfull måte
· lytte til andre og prøve å forstå deres perspektiver
· skille mellom debatt og dialog
· være uenige uten å gjøre andre utrygge eller latterliggjøre dem

Oppvarmingsøvelse: Holdningsøvelse
Øvelsen skal bevisstgjøre elevene på egne holdninger til ulike temaer. Det er ikke nødvendig å forsvare holdningen eller samtale om øvelsen i etterkant. 
Gjennomføring:
1. Alle sitter på stolene sine med øynene lukket.
2. Læreren leser opp én påstand om gangen.
3.  Elevene rekker opp hånda om man er enige i påstanden. Hvis man er uenig, holder man hånda i ro. 
4. Minn elevene på at det ikke finnes rette eller gale svar.
5. Tips: Avtal på forhånd at ingen skal kommentere andres valg.
Forslag til påstander: 
· Miljøendringer er menneskeskapt  
· Miljøutfordringer er overdrevet  
· Religionsfrihet er viktig  
· Man bør ikke gifte seg med noen fra en annen religion  
· Integrering fungerer veldig bra i Norge  
· Norge trenger flere innvandrere  
· Det er vanskelig å snakke om seksualitet og legning  
· Nordmenn er åpne for mangfold  
  
Debatt og dialog - å trene på å være uenige.
Både i debatt og dialog kan man være uenige. Forskjellen ligger i hva som er målet med samtalen.

	Debatt
	Dialog

	Målet er å overbevise den andre om sitt syn.
	Målet er å forstå andres synspunkt.

	Deltakerne argumenterer for sitt syn.
	Deltakerne legger fram eget syn, men lytter og stiller spørsmål til den andre.

	Det er viktig å finne gode argumenter.
	Det er viktig å vise respekt, også når man er uenig.



Case: "Skuterløypa gjennom fjellområdet"  
Bakgrunn: I en liten kommune i Nord-Norge ønsker en gruppe ungdommer å åpne en ny snøskuterløype gjennom et fjellområde som brukes mye til isfiske og hytteturer. De mener det vil gjøre det lettere å komme seg til hyttene, og de tror det vil gi flere ungdommer lyst til å være ute i naturen om vinteren.  
Motstand: Flere voksne i bygda, blant annet noen som driver med friluftsliv og reindrift, er imot forslaget. De mener skuterkjøring forstyrrer dyrelivet, ødelegger stillheten og kan være farlig for skiløpere og turgåere. Reindriftsutøvere er særlig bekymret for at skuterkjøring vil skremme reinflokkene.  
Kommunestyret: Kommunestyret er delt i saken. Noen politikere ønsker å støtte ungdommens forslag. De mener det er viktig å legge til rette for aktivitet og trivsel. Andre politikere mener det er viktigere å beskytte naturen og følge nasjonale retningslinjer for motorferdsel i utmark.  
  
Oppgave 1. Debatt.  
Tidsbruk: ca. 20 minutter
Gjennomføring:
1. Læreren leser opp casen for klassen.
2. Del klassen i fire grupper som representerer:
a.  ungdommene som ønsker snøskuterløype.
b.  voksne som vi ta vare på naturen og er imot forslaget. 
c. og en gruppe politikere som er for forslaget. 
d. og en gruppe politikere som er imot forslaget.  

3.Gruppene diskuterer saken innad i gruppene og lager en «argumentbank» med argumenter for sitt syn.  
4. Kjør debatt. Læreren leder debatten og sørger for at alle grupper får delta med sine argumenter.  Målet med en debatt er å vinne.  
Regler for debatten:
· Snakk saklig og respektfullt.
· Ikke avbryt andre.
· Bruk argumenter fra argumentbanken.
· Kritiser standpunkt, ikke personer.
  
Oppgave 2. Dialog i smågrupper.  
Tidsbruk: ca. 20 minutter
I denne oppgaven skal elevene ha de samme holdningene som de hadde i debatten.  
Gjennomføring:
1. Lag nye grupper med fire-fem elever i hver gruppe. Hver gruppe består av elever med ulike standpunkter og roller fra debatten.
2. Dialog om saken.
3. Målet er ikke å bli enige, men å forstå hva andre mener.
Regler for dialogen: 
· Lytt ferdig før du svarer.
· Ikke avbryt.
· Still utdypende spørsmål for å forstå andre.
· Vis respekt, også når du er sterkt uenig.

Avsluttende felles samtale
Spørsmål til refleksjon
· Hva var forskjellen på å delta i debatt og dialog?
· Hvordan opplevde dere å argumentere for et bestemt standpunkt?
· Klarte dere å forstå hvorfor andre mente noe annet enn dere selv?
· Var det lett eller vanskelig å la være å avbryte?
· Kom det fram mulige løsninger eller kompromisser?
· Hva kan man gjøre for å være uenige på en god måte - i klassen og ellers?

	
	
	



